b'\n_START_ARTICLE_\nSverre Hansen (skuespiller)\n_START_SECTION_\nBiografi\n_START_PARAGRAPH_\nDebuterte 1945 p\xc3\xa5 Studioteatret, hvor han var ansatt til 1950; ved Det Nye Teater 1951\xe2\x80\x9352, Folketeatret 1952\xe2\x80\x9359, Nationaltheatret 1960\xe2\x80\x9361, 1968\xe2\x80\x9374 og 1977\xe2\x80\x9389, Fjernsynsteatret 1961\xe2\x80\x9368 og 1974\xe2\x80\x9377. Han spilte Mosca i Volpone, flere roller i Moli\xc3\xa8res dramatikk og Tiresias i Bakkantinene av Evripides. En vittig og ofte dristig komediekunstner. Han tilegnet seg treffsikkert det absurde teaters form, bl.a. som Vladimir i Mens vi venter p\xc3\xa5 Godot av Beckett, og gjorde sterkt inntrykk med sin intime menneskeskildring som Brovik i Ibsens Bygmester Solness, doktoren i Strindbergs Faderen, H. C. Andersen i Fra regnormens liv, tjeneren i Sarah Bernhardts siste dager, og fremfor alt som Chamberlayne i Fjernsynsteatrets oppsetning av T. S. Eliots Cocktailparty. P\xc3\xa5 film huskes han for en rekke biroller, bl.a. i Ni liv (1957) og Ugler i mosen (1959), og for hovedrollen i Eggs (1995; Amandapris) mot Kjell Stormoen.'